मते बारी इक अनुवादक कुसै इक कवि दी सारियें कविताएं दा अनुवाद करी टकांदा ऐ। ओह् कुसै कविता दे अनुवाज च सफल होंदा ऐ ते कुसै च नेईं। इस करियै अनुवादक गी कुसै कवि दी उस्सै कविता गी जां ऊ’नें कविताएं गी गै अनूदित करना चाहिदा जेह‌्‌ड़ियां उसी मतियां प्रभावत करन। इस बारै भोलानाथ तिवारी दा गलाना ऐ “मेरी यह निश्‍चित मान्यता है कि अन्य प्रकार के अनुवादों की तरह काव्यानुवाद थोक दा धंधा नहीं हो सकता।” पर मते बारी अनुवादक कुसै बड्डे मन्ने-परमन्ने दे कवि दी सारियें कविताएं दा अनुवाद करी मारदे न। जेह्‌ड़ी कविता उसी मता प्रभावत करै, उन्नै ओह्‌दा गै अनुवाद करना चाहिदा ऐ। कि जे जेह्‌ड़ी कविता ओह्‌दे मनै च उतरग ऊ’ऐ नमें रूप च परतियै बाह्‌र निकलग। की जे पानी दे कंढै बैठे दा मनुक्ख किन्ने बी चीर पानी दे कंढै की नेईं बैठे दा र’वै उ’ऐ जदेहा गै रौंह‌्दा ऐ, जेह्‌ड़ा पानी बिच्च उतरग ओह् पैरें थमां सिरै तोह्‌ड़ी पानी कन्नै सिज्जियै गै बाह्‌र निकलग। अनुवादक कविता दा हर तत्त्व स्त्रोत भाशा थमां लक्ष्य भाशा च लेई जंदा ऐ जि’यां वस्तु, बिम्ब, छन्द लै बगैरा ते जेह्‌ड़ा किश पिच्छे रेही जंदा ऐ उ’ऐ कविता तत्त्व ऐ। इयै कविता तत्व मानवीय संवेदना ऐ, जिसी हर कीमत पर लक्ष्य भाशा चा आनेआ जाना चाहिदा ऐ। एह्‌दे आस्तै भाएं छंद बदलना पवै, बिम्ब नमें घड़ने पौन, अलंकार, मुहावरे, खुआन बगैरा बदलने पौन। नेईं तां कविता दे अनुवाद बारै एह् आरोप ठीक गै साबत होग “Poetry is what is lost in translation” डा.शशि मुदिराज दा गलाना ऐ ‘अनुवाद केवल आकृति का नही प्रकृति का भी, और प्रकृति का ही नहीं प्राण का भी अंतरण-रूपातरण होता है’ पर अनुवादक जिन्न चिर स्वतंत्रता नेईं लैग उन्नै चिर लक्ष्यभाशा च काव्य दे प्राम दा अंतरण नेईं होई सकदा।